**Bygningskultur Foreningen i Lyngby-Taarbæk**

Kongens Lyngby d. 24. oktober 2018

**Høringssvar vedr. lokalplanerne 281, H.C. Ørsted Gymnasium og 284, Ny boligbebyggelse i Trongårdens byområde.**

**-----------------------------------------------------------------------------------------------------------------------------------**

Bygningskultur Foreningen i Lyngby-Taarbæk har fulgt planlægningsforløbene omkring dele af Dyrehavegårds jorde og Trongårdens område og har tidligere fremsat generelle ønsker til Kommuneplan 2017. Vi er fortsat af den opfattelse, at det for langt de fleste af de seneste byggerier i kommunen er det bygherrerne, der er kommet med projekter, hvorefter kommunen har udarbejdet kommuneplantillæg og lokalplaner, som er tilrettet projekterne.

For lokalplanforslagene ”281, H.C. Ørsted Gymnasium” og ”284, Ny Boligbebyggelse i Trongårdens byområde”, ser det ud til, at kommunen har fortsat den hidtidige linje ved at gennemføre detaljerede projektudbud før lokalplanlægningen. Vi mener, at det ville være meget mere hensigtsmæssigt, hvis kommunen i stedet havde indhentet principforslag, der kunne danne grundlag for kommunens lokalplanlægning og på den måde angive, hvad kommunen ønsker, og som grundejerne så må rette sig efter, hvis de vil bygge.

Vi er klar over, at det for kommunen ofte kan være vanskeligt at overskue konsekvenserne af en kommuneplans arealudlæg, anvendelsesbestemmelser og bebyggelsesregulerende bestemmelser, og at kommunen derfor kan blive nødt til udarbejde tillæg til kommuneplanen, når man bliver mere konkrete i forbindelse med lokalplanlægningen.

Lokalplanerne 281 og 284 er baseret på meget detaljerede skitseprojekter, og planernes bestemmelser ligger tæt op ad de gennemarbejde skitseprojekter. Når man tilmed – som tilfældet er – allerede i høringsfasen er i fuld gang med byggemodningen af arealerne, kan det være meget omkostningsfuldt at ændre væsentligt på lokalplanforslagene. En offentlig høring kan derfor forekomme illusorisk og spild af tid og penge, da indsigelser kun vanskeligt kan tages til følge. Men man må jo huske, at planerne endnu ikke er vedtaget, så principielt burde de være mulige at ændre.

Når det er sagt, finder Bygningskultur Foreningen det meget positivt, at kommunen bakker op om etableringen af et Teknisk Gymnasium med tæt tilknytning til DTU og, at den fremmer boligbyggeriet i en kommune i stærkt udvikling.

På baggrund af de i de konkrete lokalplanforslag fremlagte støj-beregninger finder vi det dog meget betænkeligt, at arealerne så tæt på Helsingørmotorvejen – 50 m fra vejmidten (28 m fra kørebanerne) - udnyttes så intensivt, så man er nødt til at opføre 8 m høje støjskærme mod vest og opføre et støjskærmende gymnasium med vestvendte facader, der vil blive uden oplukkelige vinduer. Det fremgår af støjberegningerne, at de sydvest-vendte såkaldte ”læringsterresser” vil få en støjbelastning, der ligger 8 dB over den anbefalede maximumgrænse på 58 dB, dvs. næsten en fordobling af det der opfattes som den højst tilladelige støj.

Man siger, at man vil tilstræbe at komme ned på det maximale støjniveau, men det er vanskeligt at forestille sig hvordan. Selv ved opfyldelse af max-normerne, vil terrasserne nærmest være uanvendelige. Støjdæmpningen bliver yderligere vanskelig, hvis WHO’s nyligt offentliggjorte anbefalinger om at nedsætte max-normerne til 53 dB bliver en realitet.

Også for dele af boligbebyggelsen øst for gymnasiet på Trongårdens jorde, vil støjen fra motorvejen være uacceptabel for en række boliger, og det anføres i lokalplanmaterialet, at en yderligere forhøjelse af støjskærmene ikke vil kunne reducere støjen væsentligt.

Foreningen gør sig ingen illusioner om, at kommunen på dette sene tidspunkt i planprocessen, og med en fremskreden byggemodning og en forventet byggestart først i 2019, vil foretage radikale ændringer i lokalplanforslagene. Men lokalplanforslagene er jo endnu ikke vedtaget og burde derfor ikke have skabt berettigede forventninger hos bygherrerne.

Foreningen håber derfor, at reviderede lokalplanforslag kan placere byggeriet af såvel gymnasium som boliger i en afstand til Helsingørmotorvejen, der gør det muligt at opfylde WHO’s anbefalinger til maximal støjbelastning. Støjbelastningen fra motorvejene er et stort - og stadig stigende - problem. Også Lyngby-Taarbæk kommune bør gøre noget ved problemerne, specielt i den planlægning, hvor det ikke er for sent.

Med venlig hilsen

Bente Kjøller

Formand